section_heading: Spomenici i znamenitosti
paragraph_text: Crkva Sv. Ivana Krstitelja u Dragaliću sagrađena 1698. nakon izgona Turaka nije se zbog ruševnosti obnavljala, ali je već prije 1730. podignuta drvena kapelica Sv. Ane koja nije dugo izdržala, te je 1799. podignuta druga drvena kapelica opet u čast Sv. Ane. Sadašnja crkva Sv. Ivana Krstitelja građena je od 1875.—1878., duga je 16 a široka 8 m. Oltarnu sliku Glavosjek Ivana Krstitelja kao i sliku Sv. Ane izradio je slikar Ignaz Berger iz Moravske. Crkvu je blagoslovio 1878. župnik Marin Hamer. Kapelicu je iznutra oslikao 1891. slikar Marko Antonini. Crkva je imala 3 zvona. U Domovinskom ratu je crkva zapaljena ali zahvaljujući mnogim donatorima i radom samih mještana crkva je obnovljena, a msgr. dr. Antun Škvorčević, požeški biskup je istu blagoslovio 29. kolovoza 1999. Slike Sv. Ane, Sv. Lepolda Mandića i Sv. Nikole Tavelića naslikao je i darovao crkvi slikar Ivan Zukanović iz Dragalića. U cintoru crkve podignuta je kuća s garažom i vjeronaučnom dvoranom u kojoj su od 1970.—1985. boravile časne sestre. Kuća je nakon Domovinskog rata ponovno sagrađena, ali u cijelosti nije dovršena.